Kinniget d'e gerent.  WAR DON : Mab-den, soñjit.  Dreist ar mor braz, du-ze er gwagennou,  Me 'glev hirio son klemmuz ar glazou…  Petra, Euzaiz, petra ra  deoh gouela ?  Perag ken trist ar halonou brema' ?  Me 'wel e kañv iliz-veur ar barrez,  Gwisket e du eo oll dud an enez ;  Tristidigez a weler warnezo…  Livirit din : Piou eta zo maro ?  Daoust ar person, pastor hoh eneou,  Pe ar mêr mad, difennour ho kwiriou,  'Zo bet skoet, diskaret didruez,  Evel ma vez kalz a re all bemdez ?….  Hag e klevan, a-dreuz kalz a zaelou,  Oll dud Eusa, unanet o moueziou,  Oh hirvoudi war-zu tud an douar,  O lavared  gand ar vrasa hlahar :  « Kemerit perz en on zristidigez,  Rag ar breur Yann, den leun a garantez,  Eiz vloaz 'zo bet o ren skol ar baotred,  Siwaz ! deom-ni, ar breur Yann 'zo marvet !  D'or bugale, ar breur Yann 'oa eun tad,  Kalon dener, gand se eur mestr-skol mad ;  Dezo 'teske êz an oll skiantchou,  Ha dreist pep tra mired feiz o zadou.  Bez' oa pell 'zo mignon pep tiegez  D'an dud behiet gwir frealzidigez,  Nikun biskoaz ne dehas dioutañ  Heb lavared : "E lod en-deus em foan !"  Ya, eneziz, leh hoh-eus da geuzia  D'ho Preur Rener, an den kaloneka ;  Hogen eun dra 'jom c'hoaz deoh da ober :  Pedit 'vitañ bemdez 'harz an aoter.